Pa skiet glo ma voor kinders, neem eie lewe | Netwerk24
Pa skiet glo ma voor kinders, neem eie lewe
Deur Meghan Lawrence 11 Maart 2019 13:19
'n Man het na bewering sy vrou voor hul twee kinders doodgeskiet in 'n huis in Fanpalm Gardens naby Phoenix, noord van Durban.
Die polisie het bevestig 'n saak van moord word ondersoek en 'n geregtelike doodsondersoek word gedoen.
Kapt. Nqobile Gwala, provinsiale woordvoerder, sê die man en vrou was glo in 'n argument betrokke, waarna die man 'n vuurwapen uitgepluk en die vrou doodgeskiet het voordat hy sy eie lewe geneem het.
Die private ambulansdiens, Reaction Unit South Africa, sê in 'n verklaring sy personeel is Sondagaand omstreeks 21:00 na 'n toneel ontbied.
"Toe paramedici die huis saam met die polisie betree, het hulle 'n vrou met 'n skietwond aan haar kop in die kombuis in 'n buitegebou aangetref. Die man het met 'n skietwond aan sy kop in die gang gelê."
Volgens die ambulansdiens het die kinders die skietery aanskou, maar is hulle fisiek ongedeerd.
Die voorval kom nadat 'n gesin van vyf verlede week in Durban uitgewis is in wat vermoed word 'n gesinsmoord was. Die lyke van 'n man, vrou en hul drie dogters – tussen nege en 17 jaar oud – is verlede Dinsdagnag in 'n huis in Isleworthlaan in Woodlands gevind.
Dit het later aan die lig gekom dat Bongekile Ntenza (42), 'n landdros in Durban, en hul drie kinders, Fekeza, Thabiso en Kwezi, vermoedelik deur haar man Sandile Mkhize (40) doodgeskiet is, het IOL berig.